बोलीं- तनाव के चलते आया एंग्जायटी अटैक; ‘का बा’ पार्ट-2 गाने पर पुलिस ने दिया है नोटिस
Uttar Pradesh Kanpur Dehat Encroachment Controversy; Bhojpuri Singer Neha Singh Rathore  भोजपुरी लोक गायिका नेहा सिंह राठौर की मुश्किलें कम नहीं हो रही हैं। उनके गीत ‘यूपी में का बा’ पार्ट-2 के बाद पहले उन्हें नोटिस मिला
भोजपुरी लोक गायिका नेहा सिंह राठौर की मुश्किलें कम नहीं हो रही हैं। उनके गीत ‘यूपी में का बा’ पार्ट-2 के बाद पहले उन्हें नोटिस मिला और अब पति हिमांशु से उनके कोचिंग संस्थान ने इस्तीफा मांग लिया है। इस पूरे घटनाक्रम से तनाव में आईं नेहा को शुक्रवार शाम करीब पांच बजे एंग्जाइटी अटैक आ गया। उन्हें दिल्ली के एक अस्पताल में भर्ती कराया गया। करीब दो घंटे तक डॉक्टरों की निगरानी में नेहा को रखा गया और फिर उन्हें छुट्टी दे दी गई।
दैनिक भास्कर से बातचीत में नेहा ने कहा कि सुबह में पूरा शरीर सुन्न हो गया था। उनके गाने के चलते सरकार से पहले तो नोटिस मिला था और फिर उसके बाद पति की नौकरी भी चली गई। नेहा ने भावुक होते हुए कहा कि अचानक से जीवन में हुए इस घटनाक्रम के चलते वे तनाव में आ गईं और उन्हें एंग्जायटी अटैक आ गया। लोक गायिका ने साफ तौर से कहा कि ‘यूपी में का बा’ का पहला और पार्ट-2 गाने में क्या किसी कानून का उल्लंघन होता है..।
नेहा ने अस्पताल में भर्ती अपना वीडियो भी शेयर कर लिखा है कि डॉक्टर ने स्ट्रेस लेने से मना किया है..। इसके पहले भी नेहा ने एक ट्वीट किया है उसमें उन्होंने लिखा है कि एक महान राष्ट्रवादी था। उसका नाम हिटलर था। वो जर्मनी में रहता था। पूरी जर्मनी की जनता हिटलर की समर्थक थी। हिटलर यहूदी लोगों से नफ़रत करता था। जनता को एकदम पसंद नहीं था कि कोई हिटलर की किसी नीति की आलोचना करे,क्योंकि वो एक महान राष्ट्रवादी था। फिर एक दिन सब ठीक हो गया।
दिल्ली में इलाज के बाद अस्पताल से मिली छुट्टी, 22 फरवरी को मिला था नोटिस
मामले को लेकर भास्कर ने नेहा सिंह राठौर के पति हिमांशु से भी बातचीत की। उन्होंने बताया कि नेहा की तबीयत यूपी पुलिस के नोटिस देने से बिगड़ गई हैै। नोटिस का जवाब दे दिया गया है। अब हम पहले कदम नहीं बढ़ेंगे। हां, यदि पुलिस और सरकार उनको परेशान करती है या फिर मौलिक अधिकारों का उल्लंघन किया जाता है तो न्यायालय जरूर जाएंगे।
हिमांशु ने यह भी बताया कि सिविल सर्विसेज की तैयारी कराने वाले संस्थान और उनके बीच कुछ मुद्दों को लेकर पहले से विवाद चल रहा था, लेकिन उनसे इस्तीफा नेहा को नोटिस मिलने के बाद लिया गया।
16 फरवरी को गाना किया था अपलोड
“यूपी में का बा’’ पार्ट-2 के वीडियो को 16 फरवरी को सोशल मीडिया पर अपलोड किया गया था। इसके बाद यह गाना तेजी से वायरल हुआ। इस गाने के वायरल होने के बाद ही यूपी पुलिस हरकत में आई और 22 फरवरी को नेहा को नोटिस थमा दिया।
नेहा ने कहा कि वे कोई क्रिमनल नहीं हैं। कानपुर देहात में बुलडोजर चलने के चलते मां-बेटी जलकर मर गई। इस संवेदनहीनता के चलते ही उन्होंने यह गाया। गाने में कुछ भी आपत्तिजनक नहीं है। यूपी पुलिस द्वारा कानूनी नोटिस देने के बाद शुक्रवार को फिर से सोशल मीडिया पर एक वीडियो डाला है।
नेहा ने जारी किया था 1 मिनट 9 सेकेंड का वीडियो
दरअसल, कानपुर देहात जिले की मैथा ब्लॉक के मड़ौली गांव में 13 फरवरी को अतिक्रमण हटाने के दौरान मां-बेटी की जिंदा जलकर मौत हो गई। प्रशासन की इस लापरवाही पर बुलडोजर पर सवाल उठने लगे। कांड के बाद ही नेहा सिंह राठौर ने "यूपी में का बा Season-2" शीर्षक से एक गीत गाया। 1 मिनट 9 सेकेंड के इस गीत में उन्होंने सरकार की बुलडोजर नीति को कटघरे में खड़ा किया। यह गीत सोशल मीडिया पर वायरल हुआ। नेहा सिंह राठौर का यह पहला गीत नहीं है। इससे पहले भी अपने गीतों से UP सरकार को निशाने पर लेती रहीं हैं।
नोटिस में नेहा से इन 7 सवालों के जवाब पूछे गए हैं...
अकबरपुर थाना प्रभारी की तरफ से भेजे गए इस नोटिस में पुलिस ने लिखा है- डिजिटल पर एक वीडियो प्रसारित हो रहा है, जो प्रथम दृष्टया आपका प्रतीत होता है। जिसके बोल कुछ इस प्रकार हैं... 'यूपी में का बा' उक्त प्रसारित वीडियो के संबंध में स्थिति स्पष्ट करें।
आइए हम आपको बताते हैं कि नेहा सिंह राठौर का 'यूपी में का बा Season-2' में कौन सा गीत गाया था…
बुलडोजर से रौंदत दीक्षित के घरवा आज बा…
नेहा सिंह राठौर ने जो गाना गाया है। उसका टाइटल है- यूपी में का बा सीजन-2। उसकी कुछ लाइनें ऐसी हैं...बाबा के डीएम तो बड़ी रंगबाज बा, कानपुर देहात में ले आइल राम राज बा, बुलडोजर से रौंदत दीक्षित के घरवा आज बा...यूपी में का बा, यूपी में का बा……। कलक्टर ठुमकेबाज बा, सटकल ओकर मिजाज बा, अधिकारी भइले बेलगाम मनमानी के रिवाज बा……। गरीबन के मडही फुंकवा दा, गुरबन के इलाज बा, लोकतंत्र के नाम पर भइया भइल कोढ़ में खाज बा……। 
कानपुर देहात पुलिस ने 160 CrPC का नोटिस भेजा
लोक गीत गायिका नेहा सिंह राठौर के इसी गीत को लेकर अकबरपुर थाने में एक शिकायत दी गई। इसके तहत, पुलिस ने नेहा सिंह राठौर को 160 CrPC का नोटिस जारी करते हुए जवाब मांगा है। अगर नेहा सिंह राठौर कानपुर देहात पुलिस की नोटिस का जवाब नहीं देंगी या फिर पुलिस उनके जवाब से संतुष्ट नहीं होगी तो आगे कार्रवाई की जाएगी।
FIR दर्ज होने के बाद यह नोटिस जारी किया जाता है। फिलहाल पुलिस ने नेहा के खिलाफ रिपोर्ट दर्ज करने संबंधित कोई बयान नहीं दिया और पुष्टि भी नहीं की है। यह शिकायत किसने की है। इस बारे में अभी जानकारी नहीं मिल पाई है।
क्या है धारा-160 का नोटिस
धारा-160 एक पुलिस अधिकारी को शक्ति देती है। इसमें सक्षम अधिकारी द्वारा सम्मन या नोटिस जारी करने से पहले प्राथमिकी दर्ज करना आवश्यक है। आपराधिक प्रक्रिया संहिता की धारा-160 के तहत जारी सम्मन में जांच अधिकारी का नाम, शीर्षक और पता के साथ-साथ प्राथमिकी और अपराध की जानकारी शामिल होनी चाहिए। इस नोटिस से पुलिस मुकदमें से संबंधित पूछताछ के लिए किसी को भी बुला सकती है।
नेहा सिंह राठौर से जुड़ी कुछ और खबरें...
1- नेहा राठौर बोलीं- UP पुलिस ने अपराधियों जैसा ट्रीट किया:संविधान के साथ फेसबुक पर लाइव आईं; गाकर सुनाए अपने मौलिक अधिकार
यूपी में का बा…गाकर सुर्खियों में आईं लोक गीत गायिका नेहा सिंह राठौर को कानपुर देहात पुलिस ने 4 दिन पहले नोटिस जारी किया है। नेहा ने कानपुर देहात कांड में मां-बेटी की जिंदा जलकर मौत के बाद "यूपी में का बा सीजन-2" गाना गाया था। इसमें उन्होंने घटना का जिक्र करते हुए सरकार और प्रशासन पर निशाना साधा था।
अब नेहा राठौर ने संविधान के साथ फेसबुक पर लाइव आकर अपना पक्ष रखा है। नेहा ने कहा कि आप लोगों तो पता ही होगा कि कैसे प्रशासन की लापरवाही से यूपी में मां-बेटी की जिंदा जलने से मौत हो गई। मैंने इसी पर गीत गाया था। और यही बात यूपी पुलिस को इतनी बुरी लग गई। और इसी पर मुझे नोटिस थमाया गया। पूरी रिपोर्ट पढ़ने के लिए यहां क्लिक करिए 
2- यूपी की बहू बनीं नेहा सिंह राठौर:यूपी में 'का बा' गाने से चर्चा में आईं थीं, अंबेडकरनगर के हिमांशू से की शादी
'यूपी में का बा...' गीत गाकर धूम मचाने वाली नेहा सिंह राठौर उत्तर प्रदेश के अंबेडकरनगर की बहू हैं। 21 जून को उनकी हिमांशु सिंह के साथ शादी हुई थी। नेहा बिहार के कैमूर जिले के जलदहां गांव की रहने वाली हैं। यूपी विधानसभा चुनाव के दौरान नेहा तब सबसे ज्यादा चर्चा में आई थी। जब उन्होंने यूपी की व्यवस्था को लेकर सवाल उठाया था। उन्होंने अपना एक भोजपुरी गाने का वीडियो रिलीज किया था। इसमें सीएम योगी आदित्यनाथ पर भी व्यंग किया था...(पूरी खबर पढ़ें)
3- Sunday जज्बात:मैं 'यूपी में का बा' वाली नेहा हूं; BJP की IT सेल की अश्लीलता से डरूंगी नहीं, ट्रोलर्स के अंगूठे में घाव कर दूंगी
लोगों को लगता है कि नेहा सिंह राठौर कोई हउआ है, लेकिन बहुत दर्द भरी कहानी है मेरी। हर पांचवें दिन मेरे सामने कोई न कोई समस्या खड़ी हो जाती है। मां-बाप को मेरा गाना बजाना कभी पसंद नहीं रहा। मां चाहती थी कि मैं बीएड करके मास्टरनी बन जाऊं या चूल्हा-चौका करूं। किसी सरकारी नौकरी करने वाले से मेरी शादी हो जाए। 
पिता आज भी कहते हैं कि ये गाना-बजाना छोड़ो, नहीं चाहिए पैसा, हमें समाज में इज्जत चाहिए, लेकिन मैं जानती हूं कि मैं जो कर रही हूं ठीक कर रही हूं, वे लोग भी एक न एक दिन समझ ही जाएंगे। बस मेरे लिए एक जंग घर से बाहर है ट्रोलर्स की तो दूसरी घर के अंदर है...(पूरी खबर पढ़ें)